CELEX: 32017R0569
Language: ro
Date: 2016-05-24 00:00:00
Title: Regulamentul delegat (UE) 2017/569 al Comisiei din 24 mai 2016 de completare a Directivei 2014/65/UE a Parlamentului European și a Consiliului în ceea ce privește standardele tehnice de reglementare referitoare la suspendarea și retragerea de la tranzacționare a instrumentelor financiare (Text cu relevanță pentru SEE. )

31.3.2017   
            
            
               RO
            
            
               Jurnalul Oficial al Uniunii Europene
            
            
               L 87/122
            
         REGULAMENTUL DELEGAT (UE) 2017/569 AL COMISIEI
   din 24 mai 2016
   de completare a Directivei 2014/65/UE a Parlamentului European și a Consiliului în ceea ce privește standardele tehnice de reglementare referitoare la suspendarea și retragerea de la tranzacționare a instrumentelor financiare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 32 alineatul (2) al zecelea paragraf și articolul 52 alineatul (2) al zecelea paragraf,
   întrucât:
   
               (1)
            
            
               Obiectivul suspendării sau retragerii de la tranzacționare a unui instrument financiar nu va fi atins în unele cazuri decât dacă un instrument financiar derivat de tipurile menționate la punctele 4-10 din secțiunea C a anexei I la Directiva 2014/65/UE care este legat de instrumentul financiar în cauză sau care face trimitere la acesta este la rândul său suspendat sau retras de la tranzacționare.
            
         
               (2)
            
            
               Pentru a stabili cazurile în care legătura este de așa natură încât trebuie suspendate sau retrase de la tranzacționare instrumentele financiare derivate conexe instrumentelor financiare în cauză, ar trebui să se ia în considerare cât de puternică este legătura dintre instrumentul financiar derivat și instrumentul financiar care a fost suspendat sau retras de la tranzacționare. În acest sens, ar trebui făcută o distincție între un instrument financiar derivat în cazul căruia formarea prețului sau valoarea depinde de prețul sau de valoarea unui singur instrument financiar suport și un instrument financiar derivat al cărui preț sau a cărui valoare depinde de mai multe elemente pe baza cărora se stabilește prețul, de exemplu instrumentele financiare derivate legate de un indice sau de un coș de instrumente financiare.
            
         
               (3)
            
            
               Incapacitatea de a stabili în mod corect prețul instrumentelor financiare derivate conexe, ce duce la o piață neordonată, ar trebui să fie considerată cea mai mare atunci când instrumentul financiar derivat este legat de un singur instrument financiar sau face trimitere la un singur instrument financiar. Atunci când instrumentul financiar derivat este legat de sau face trimitere la un coș de instrumente financiare sau la un indice din care instrumentul financiar suspendat reprezintă doar o parte, capacitatea participanților la piață de a stabili prețul corect este mai puțin afectată. Astfel, la analiza obiectivului general de suspendare sau retragere, ar trebui luate în considerare caracteristicile legăturii dintre instrumentul financiar derivat și instrumentul financiar suport.
            
         
               (4)
            
            
               Ar trebui să se țină seama de faptul că un operator de piață trebuie să asigure pe piața sa o tranzacționare echitabilă, ordonată și eficientă. În afara domeniului de aplicare al prezentului regulament, un operator de piață va trebui să analizeze dacă suspendarea sau retragerea de la tranzacționare a instrumentului financiar suport pune în pericol tranzacționarea echitabilă și ordonată a instrumentului financiar derivat în locul său de tranzacționare, trebuind inclusiv să ia din proprie inițiativă măsuri adecvate, precum suspendarea sau retragerea de la tranzacționare a instrumentelor financiare derivate legate de instrumentele financiare în cauză.
            
         
               (5)
            
            
               Articolul 32 alineatul (2) și articolul 52 alineatul (2) din Directiva 2014/65/UE ar trebui aplicate în mod consecvent diferitelor tipuri de locuri de tranzacționare. Dispozițiile prevăzute la articolele respective sunt strâns legate între ele, dat fiind că precizează suspendările și retragerile de la tranzacționare aferente diferitelor tipuri de locuri de tranzacționare. Pentru a asigura aplicarea consecventă a acestor dispoziții, care ar trebui să intre în vigoare în același timp, și pentru a oferi o imagine cuprinzătoare părților interesate, în special celor care fac obiectul obligațiilor, este necesar să se consolideze standardele tehnice de reglementare elaborate în temeiul articolului 32 alineatul (2) și al articolului 52 alineatul (2) din Directiva 2014/65/UE într-un singur regulament.
            
         
               (6)
            
            
               Din motive de consecvență și pentru a asigura buna funcționare a piețelor financiare, este necesar ca dispozițiile prevăzute de prezentul regulament și dispozițiile naționale conexe de transpunere a Directivei 2014/65/UE să se aplice de la aceeași dată.
            
         
               (7)
            
            
               Prezentul regulament se bazează pe proiectele de standarde tehnice de reglementare înaintate Comisiei de Autoritatea Europeană pentru Valori Mobiliare și Piețe (ESMA).
            
         
               (8)
            
            
               ESMA a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Legătura dintre un instrument financiar derivat care este legat de un instrument financiar suspendat sau retras de la tranzacționare sau care face trimitere la un astfel de instrument și instrumentul financiar inițial
   Un operator al unei piețe reglementate și o firmă de investiții sau un operator de piață care exploatează un sistem multilateral de tranzacționare (MTF) sau un sistem organizat de tranzacționare (OTF) suspendă sau retrage de la tranzacționare un instrument financiar derivat menționat la punctele 4-10 din secțiunea C a anexei I la Directiva 2014/65/UE atunci când instrumentul financiar derivat în cauză este legat de un singur instrument financiar sau face trimitere la un singur instrument financiar, iar acesta din urmă a fost suspendat sau retras de la tranzacționare.
   Articolul 2
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 mai 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 349.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).